
Bokányi Adrienn, a Gazdasági és Jogi Bizottság elnöke: Nagy tisztelettel köszöntök mindenkit a Gazdasági és Jogi Bizottság újabb rendkívüli ülésén. 11 fővel határozatképesek vagyunk. Dr. Takáts Eszter, illetve Kopcsándi Balázs külső bizottsági tagtársaink azt jelezték felém írásban, hogy munkaügyi elfoglaltságból adódóan egyikük sem tud részt venni a mai ülésen. Én ezt hivatalos távolmaradási indokként elfogadom. 09:08 perckor az ülést megnyitom. Tóth Kálmán a szokásos módon vállalja a jegyzőkönyv-hitelesítést, erről szavaznunk már nem kell. Nincs módosítás a kiküldöttekhez képest. Annyi, hogy maga az előterjesztés az szeptember 9-én, tehát a tegnapi nap folyamán került kiküldésre a tisztelt bizottsági tagoknak. Erről kaptak emailben is értesítést, úgyhogy mindenkinek volt lehetősége áttanulmányozni mind az előterjesztést, mind pedig a mellékletét képező pályázati kiírást. Úgyhogy kérném, hogy kivételesen megint kézfelemeléssel szavazzunk a kiküldött napirend elfogadásáról. Aki elfogadja, az kézfelemeléssel jelezze. Ellenpróba, van-e tartózkodás vagy van-e nem szavazat? Nincs, ez azt jelenti, hogy 11 egyhangú igen szavazattal a napirendet elfogadtuk. 

A szavazásnál 11 fő bizottsági tag volt jelen.

A Bizottság 11 egyhangú igen szavazattal a napirendet elfogadta, és az alábbi határozatot hozta:

189/2026. (IX.10.) GJB számú határozat

A Gazdasági és Jogi Bizottság napirendjét az alábbiak szerint fogadta el:


NYILVÁNOS ÜLÉS

[bookmark: _Hlk219379318][bookmark: _Hlk200024885]1./	Javaslat az azbesztmentesítésre vonatkozó pályázat benyújtásával kapcsolatos döntések meghozatalára (Közgyűlés 1. napirend)
Előadó:	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Felelős:	Bokányi Adrienn, a Bizottság elnöke

Határidő:	azonnal


NYILVÁNOS ÜLÉS

Bokányi Adrienn, a Gazdasági és Jogi Bizottság elnöke: Egyetlenegy napirendi pontunk van. Át is térnénk a tárgyalására.

1./	Javaslat az azbesztmentesítésre vonatkozó pályázat benyújtásával kapcsolatos döntések meghozatalára (Közgyűlés 1. napirend)

Bokányi Adrienn, a Gazdasági és Jogi Bizottság elnöke: A múltkor a rendkívüli bizottsági ülésen, illetve a rendkívüli Közgyűlésen, augusztus 31-én már gyakorlatilag elkezdtünk dolgozni ezen a területen. Azt akkor is jeleztük, hogy az a pályázat, illetve az a Kormányhatározat nem jelent még meg, amellyel aztán konkrétan tudunk a védekezési költség teljes egészére vagy - most, mint kiderült - egy részére pályázni. Ez azóta megtörtént és nekünk most, amiről döntenünk kell, az egyrészt a pályázat beadaás és ahhoz az önerőnek a rendelkezésre állása, másrészt a múltkor az Oladi Plató esetében döntöttünk arról, hogy nagyjából 1 milliárd Ft értékben fogunk költeni a lefedéssel történő azbesztmentesítésre, most pedig az előterjesztésünkben benne van az, hogy van 110 olyan közforgalom előtt megnyitott, illetve önkormányzati tulajdonú azbeszttartalmú kővel borított területünk, aminek a kiporzásának a megszüntetésére vállalkozási szerződést szeretnénk kötni - szintén 12 ajánlatot bekérve, azok közül, amelyet megkaptunk, a legkedvezőbb érvényes ajánlatot adó gazdasági társasággal, gazdasági szereplővel - bruttó 541.544.789, - Ft értékben. Van-e bárkinek bármilyen kérdése, hozzászólása a napirendhez? Megadom a szót Marton Zsolt bizottsági tagtársunknak.
Marton Zsolt, a bizottság tagja: Köszönöm a szót elnök asszony! Tisztelt Bizottság! Emlékeim szerint 2002-ben vette az Önkormányzat kezelésbe az Olad Platón lévő utak nagy részét, illetve tulajdonba is. Azért összefügg a jelenlegi helyzet azzal, hogy annak idején átvette ezt az Önkormányzat egy megállapodás keretében a Víziközmű Társulással, amiből azért - mondjuk ki őszintén - szinte semmi nem teljesült, legalábbis, ami a Víziközmű Társulás vállalásait illeti. Igazából csak sajtóhírekből hallom, hogy a Társulás megszűnést tervez, vagy nem tudom, mi a jogi formája ennek. Viszonylag releváns információk jelentek meg azzal kapcsolatosan, hogy megszűnik. Vizsgált-e az Önkormányzat bármilyen jogi lehetőséget ezen megállapodás be nem tartása kapcsán? Különös tekintettel egyébként arra, hogy ebben a megállapodásban vállalta a Víziközmű Társulás a később az Önkormányzat által meglehetősen jelentős finanszírozásban megépített körforgalmat is. Egyébként azt is helyettük építettük meg. Van-e bármilyen olyan lehetősége az Önkormányzatnak ezen megállapodás kapcsán, amit érvényesíthetne a Víziközmű Társulással szemben? Pénzhiányban vagyunk, szerintem ésszerű megvizsgálni ezeket a lehetőségeket. Ha vállal egy Társulás bizonyos kötelezettséget, és abból aztán tényleg szinte semmit nem teljesít, akkor van-e erre lehetőségünk akár így utólag? Köszönöm szépen. Én 2002-re emlékszem, de jegyző úr javítson ki, ha rosszul tudom. Köszönöm szépen.

Bokányi Adrienn, a Gazdasági és Jogi Bizottság elnöke: Jegyző úrnak megadom a szót.

Dr. Károlyi Ákos, jegyző: Köszönöm szépen. Tisztelt Elnök Asszony! Tisztelt Bizottság! Tökéletes, 2002 ez a dátum, október 17-én kelt az a szerződés, amiben a tulajdonszerzés megtörtént, és valóban, ahogy a mondta…

Mikrofon nélkül:
Marton Zsolt, a bizottság tagja: Utolsó napjai voltak a 1998-2002-es ciklusnak, ugye?

Dr. Károlyi Ákos, jegyző: Igen, pontosan. Egyébként a tulajdonszerzés indokaként a Gazdasági Bizottságra készült egy előterjesztés, amely csak annyit mondott, hogy a közmű- és útépítés engedélyeztetése enélkül szinte lehetetlen lenne. Mi is próbáltunk nyomozni, hogy akkor a 2000-es évek elején mi lehetett az oka, hogy az önkormányzati tulajdon létrejött. De ennek érdemi alátámasztását és indokát mi a dokumentumokban nem találtuk meg. Ez az egy félmondat utal arra, hogy mi lehetett a motivációja az önkormányzati tulajdonszerzésnek. Ez valóban a 2002. október 17. napján kelt szerződés alapján történt. 2008-ban pedig létrejött a bizottsági tag által említett Szombathely-Olad Plató Víziközmű Társulattal a megállapodás, amiben valóban a Víziközmű Társulat számos kötelezettséget vállalt. A szerződésben a vállalt kötelezettségeknek a kikényszeríthetősége finoman szólva is kérdéses. Tehát nem voltak ebben a szerződésben garanciák, biztosítékok, amikkel az Önkormányzat élhetne, de ettől függetlenül, amire a kérdésben utalt, kétségkívül vizsgálni kell a Plató esetleges szerepvállalását a költségviselésben, és erre nyilván az Önkormányzat megfelelő időben a megfelelő lépéseket meg is fogja tenni. A megszűnés kapcsán annyit tudok mondani, hogy valóban volt egy ilyen kísérlete a Társulásnak, amit a bíróság viszont elutasított. Jelen pillanatban ez a Társulás létezik, és nincs folyamatban tudomásunk szerint a megszűnésre vonatkozó eljárás. Ami volt, azt pedig a bíróság elutasította.

Bokányi Adrienn, a Gazdasági és Jogi Bizottság elnöke: Köszönjük jegyző úr. Megadom a szót Marton Zsoltnak.

Marton Zsolt, a bizottság tagja: Köszönöm a szót, elnök asszony! Tisztelt Bizottság! Talán, ha egy módosító indítvánnyal a bizottság ezzel kapcsolatos intézkedést vagy vizsgálatot kér, akkor ez nem egy eretnek dolog. Tehát, hogy ne csak beszéljünk róla, hanem miután ez felmerült, akkor egy módosító indítványt tennék, hogy a bizottság kéri, hogy az ezzel kapcsolatos kérdések az elhangzottak alapján kerüljenek vizsgálatra, és az esetleges jogérvényesítés lehetőségét vizsgálja meg az Önkormányzat a megállapodás be nem tartása kapcsán. Köszönöm szépen.

Bokányi Adrienn, a Gazdasági és Jogi Bizottság elnöke: Jó, ezt egy külön határozati javaslatban tudjuk megtenni, nem egy módosítóban azzal, hogy akkor a bizottság októberi ülésére készüljön előterjesztés, tájékoztatás ezzel kapcsolatban. Gálffy Áron képviselő úrnak megadom a szót.

Gálffy Áron, képviselő: Köszönöm a szót, elnök asszony! Tisztelt Bizottság! Én a tagtársunk azon felvetésére reagálnék, hogy említette a körforgalomnak az ügyét az Emlékmű alatt. Sajnos a körzetemből adódó saját tulajdonságok miatt el kellett merülnöm a víziközmű társulatok rejtelmes életében. Arra jutottam, hogy volt egyfajta jogszabályváltozás, ami szerint - ha jól emlékszem 2016-2017 környékén - megsemmisítették gyakorlatilag ezeknek az Önkormányzattal kötött megállapodásoknak a kötelezettségeit, ugyanis a saját érdekeltségi területükön kívül nem végezhettek el ilyen jellegű beruházásokat. Tehát nekem is ez egy saját probléma a választókerületemben.

Mikrofon nélkül:
Marton Zsolt, a bizottság tagja: De pénzt adhattak volna át? Azt nem tiltotta meg senki.

Gálffy Áron, képviselő: Tiszta sor. Ezért is kíváncsiságból ellátogattam a legutolsó olad platós közgyűlésre. Én a közgyűlésen is felszólaltam, és szerintem az lett volna - hogy is mondjam - az Olad Plató Víziközmű Társulatnak a természetes immunrendszere által kiváltott reakció, hogy mondjuk vezetőséget vált. Na most, ott ezen a közgyűlésen ez fel sem merült sajnos, sőt eléggé nagy többséggel fogadták el a pénzügyi beszámolókat, illetve a különböző beszámolókat. Ezek szerint az ott élő emberek teljesen meg vannak elégedve. Nem akarásnak meg nyögés a vége. 

Bokányi Adrienn, a Gazdasági és Jogi Bizottság elnöke: Tóth Kálmán képviselő úrnak megadom a szót.

Tóth Kálmán, képviselő: Köszönöm a szót, elnök asszony! Tisztelt Bizottság! Én a témáknak két részére reflektálnék. Az egyik az az, hogy nekünk 180 millió Ft-ba fájt az a körforgalom, amit nekik kellett volna megépíteni. Tehát ezeket azért rögzítsük elég szilárd tényként, hogy nemcsak azokról a költségekről beszélgetünk egyébként, amik most felmerülnek a Plató tekintetében, és konkrétan milyen irányba visszük a várost ezzel az ő érdekükben. Én nem vagyok jogász, és nem tudom a római jogot, de úgy tudom, hogy a megkötött szerződések azok érvényesek egyébként, és visszamenőlegesen ezeken változtatni nem lehet, csak két fél együttes szándékával egyezően. Ezt én önmagában nem tudnám valid érvként elfogadni. A másik az, hogy nyilvánvaló, hogy az előterjesztés kitér és részletesen foglalkozik azokkal a kétségekkel és ellentmondásokkal, ami a pályázati kiírás, illetve a kormányrendelet között van. Én rendkívül borúlátó vagyok most a dolgok kifutását illetően. Nem tudok örülni ennek a pályázati kiírásnak egyáltalán. Nem tudom elfogadni azt a típusú viselkedést, amit e tekintetben Szombathely városa kap, mert mi minden segítséget és támogatást megadtunk a Kormánynak ahhoz, hogy ő olyan kezelési módot találjon ki, ami a városok - nem csak Szombathelyről beszélünk, hanem 250 településről – számára elfogadható. Nagyon-nagyon csak remélni tudom, hogy a nem teljesen összefüggésrendszerben megjelent szövegrészek végül nem a városnak az ellehetetlenülését fogják hozni. Köszönöm.

Bokányi Adrienn, a Gazdasági és Jogi Bizottság elnöke: Köszönöm. Horváth Gábor képviselő úr. 

Horváth Gábor, képviselő: Köszönöm a szót, elnök asszony! Tisztelt Bizottság! Talán a rendkívüli Közgyűlésen azért élesen fogalmaztam, és több kockázatot is megemlítettem, és azóta nem kevesebb a kockázat, hanem még több és még több a bizonytalanság. Itt felelős döntést hozni ezeknek az ismeretlen tényezőknek a tudatában nehéz. De mindenképpen Szombathely érdekében meg kell ezt szavaznunk, ezt az előterjesztést. Azt kérdezném jegyző úrtól, hogy egyébként nyilvánosan elérhető az a szerződés, ami a Gazdasági Bizottság döntése, az a 2002. október 17-i és a 2008. évi? Fönt van valahol a város honlapján? Tegyük nyilvánossá, hogy az egész szombathelyi lakosság megismerhesse. Azt is, hogy most ez egy jogerős döntés, hogy a Víziközmű Társulatnak a feloszlatását a bíróság döntése alapján innentől kezdve ők nem mehetnek fellebbviteli hatósághoz, hogy mégis megszűnjön? Tehát nem egy I. fokú döntés, hanem ez egy jogerős, végleges döntés? Az előterjesztésben azt hiányolom, hogy itt elhangzott, hogy a Víziközmű Társulat annyit bevállalt itt az útépítéssel kapcsolatban, hogy a meglévő közműhálózatnak a hibáit kijavítja. Erről is jó lenne egy részletesebb tájékoztatót kapni, hogy mennyi ez a költség, amit bevállal, mekkora szakasz, hány darab esővízcsatornába történik beavatkozás? Erről semmit nem tudunk. És ennek mi a garanciája, hogy ők ezt megcsinálják? Ez a garancia mennyi ideig fog szólni? Mert mi ezt a lefedést meg fogjuk csinálni, ők megcsinálják a szennyvízcsatornát és az esővízcsatornát, és akkor mondjuk fél éven belül fel kell bontani, akkor annak a költségeit ki fizeti, hogy fizeti? Azért ezeket jó lenne tisztán látni, ezeket hiányolom, hogy erről nincs semmi információnk. Csak szófoszlányokból hallottam, hogy BIT-ÉP Kft. fogja csinálni, ők vállalják ezt a költséget, de ezt leírva nem láttam. Ezt jó lenni tudni akkor, hogy bekérünk tőlük valamilyen anyagot, írják le, hogy a Plató területén ebben az utcában itt, abban az utcában ott ezt és ezt a csatornafedelet csináljuk meg, ennyi pénzbe kerül. Tehát jó lenne ezt odatenni a mi előterjesztésünk mellé, hogy végül is itt egy közös munka fog folyni valamilyen szinten. Köszönöm.

Bokányi Adrienn, a Gazdasági és Jogi Bizottság elnöke: Jegyző úrnak megadom a szót.

Dr. Károlyi Ákos, jegyző: Annyi korrekciót tennék, hogy nem útépítésről van szó. Hangsúlyosan arról van szó, hogy az azbeszttel szennyezett kőzet lefedése történik most az Olad Platón és nem pedig útépítés. Ha útépítés lenne, az tervek, engedélyek alapján történne, itt nem erről van szó, hanem egy egészségvédelmi beavatkozásról. Tényleg így maradjon meg a fejekben. A másik, hogy a megállapodások fönt vannak a honlapon, pont az azbesztinfó alatt. Amikor megírtuk az Olad Plató kialakulásának rövid történetét, ha valaki rákattint, akkor annak az alján ott vannak a szerződések beszkennelve, tehát eredeti formában bárki elolvashatja azt, amiről Marton Zsolt bizottsági taggal az előbb néhány gondolatot váltottunk. A szennyvízhálózat rekonstrukciójáról annyit elmondanék a Tisztelt Bizottságnak, amit Jelinek úr és a vállalkozó, akit a bizottsági tagtársunk említett, a BIT-ÉP-nek a képviselője elmondott nekünk. Mi ugyanis tulajdonosként kerültünk bele ebbe a beruházásba, hiszen a beruházás elvégzéséhez szükség volt tulajdonosi hozzájárulásra. Ez első körben nem került kiadásra, hiszen nem volt tudott az, hogy milyen műszaki megoldásokkal lehet ehhez az azbeszttel szennyezett kőzethez hozzányúlni. Amint megjelent a Kormányhivatalnak az ezzel kapcsolatos útmutatása, akkor azzal a feltétellel adta ki a város a hozzájárulást, hogy azt maradéktalanul be kell tartani, meg a vonatkozó jogszabályokat. És egyébként a felületi zárásnak van elsőbbsége a két beavatkozás közül. De, ha össze lehet hangolni, akkor értelemszerűen hangolják össze a beruházást végző cégek ezt a két munkát azzal, hogy az egészségvédelmi beruházásnak van elsőbbsége minden körülmények között.  A mi tudásunk egyébként annyi, hogy a szerződés létrejött az Olad Plató és az említett vállalkozás között, nyilván a szerződést mi nem láttuk, de erről számolt be mindkét fél a személyes egyeztetés során, és a legutóbbi információnk az az, hogy jövő héten fogják kezdeni a munkát. Ettől még egy írásbeli tájékoztatást egyébként kérhetünk, semmi nem zárja ki. Amit aztán meg tudunk küldeni minden képviselő számára, ha ebben egyetértés van, mi bekérjük ezt az írásbeli beszámolót, tájékoztatót a Jelinek úrtól. De a szóbeli egyeztetéseken ez hangzott el, és erről tudom tájékoztatni a Tisztelt Bizottságot. Bekérjük írásban is a beszámolót.

Bokányi Adrienn, a Gazdasági és Jogi Bizottság elnöke: Köszönjük, úgy gondolom ez mindenképpen hasznos lesz, és támogatható kezdeményezés. Megadom a szót Horváth Gábor képviselő úrnak.

Horváth Gábor, képviselő: Köszönöm a szót, elnök asszony! Tisztelt Bizottság! Azért tartom ezt fontosnak, mert akkor tisztán le lesz írva, hogy ezen a szakaszon ez a csatorna stb. ilyen állapotban van. Tehát, hogy ezt rögzítsük, mert utána, ha nem minden kerül megcsinálásra, akkor és utána lesz egy probléma 2 hónap múlva, akkor az itt marad a nyakunkban. 

Mikrofon nélkül:
Szuhai Viktor, képviselő: Nem a mi problémánk, a fenntartása nem az Önkormányzaté, tehát az ő gondjuk lesz. Nyilvánvalóan hülyeség felbontani az új fedést, ezért van az összehangolás.

Horváth Gábor, képviselő: Nagyon fontos, hogy legyen erről egy írásos vállalás a vállalkozó részéről, meg az Olad Plató részéről, amit eljuttat az Önkormányzatnak, és az transzparens és tudjuk az így van és így csinálják.

Bokányi Adrienn, a Gazdasági és Jogi Bizottság elnöke: Van-e hozzászólásra jelentkezőnk? Amennyiben nincsen, akkor a napirendi pont feletti vitát lezárom. Akkor szavazáshoz érkeztünk. Két határozati javaslatunk van, és van egy önálló határozati javaslat, amire Marton Zsolt bizottság tagtársunk tett javaslatot, először erről szavazzunk. Ez az a határozati javaslat, hogy a bizottság vállalja, hogy az októberi bizottsági ülésre egy olyan előterjesztés készül, ami tájékoztatást fog adni az Olad Plató Víziközmű Társulás szerződéses kötelezettségeiről és azoknak az érvényesíthetőségéről. Kérném, hogy kézfelemeléssel jelezze, aki ezt elfogadja, támogatja. Ellenpróba. Van-e tartózkodás vagy nem szavazatunk? Nincs, ez azt jelenti, hogy akkor 11 egyhangú igen szavazattal a bizottsági tagok elfogadták ezt a határozati javaslatot.

A szavazásnál 11 fő bizottsági tag volt jelen.

A Bizottság 11 egyhangú igen szavazattal a javaslatot elfogadta, és az alábbi határozatot hozta:

190/2026. (IX.10.) GJB számú határozat

A Gazdasági és Jogi Bizottság a „Javaslat az azbesztmentesítésre vonatkozó pályázat benyújtásával kapcsolatos döntések meghozatalára” című előterjesztést megtárgyalta, és felkéri a polgármestert, hogy a Bizottság 2026. októberi ülésére készüljön előterjesztés a SZOMBATHELY-OLAD PLATÓ Víziközmű Társulattal az Olad Plató lakóterület közlekedési és közmű létesítményei kialakításának, önkormányzati tulajdonba vételének, üzemeltetésének, kezelésbe vételének feltételeiről megkötött megállapodásban rögzített kötelezettségekről és ezek érvényesíthetőségéről.

Felelős:		Bokányi Adrienn, a Bizottság elnöke
		/a végrehajtás előkészítéséért:
		Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője/

Határidő:	a Bizottság 2026. októberi ülése

Bokányi Adrienn, a Gazdasági és Jogi Bizottság elnöke: Akkor visszatérnénk az eredeti két határozati javaslatunkra, ami kiküldésre került. Kérném, hogy először az I. határozati javaslatról szavazzunk, ami a már említett 110 közforgalom előtt megnyitott, illetve önkormányzati tulajdonú, azbeszt tartalmú kővel borított terület kiporzásának a megszüntetésére vonatkozó vállalkozási szerződésnek a megkötéséről szól. Kérem, hogy aki támogatja, kézfelemeléssel jelezze. Ellenpróba. Van-e tartózkodás vagy nem szavazat? Nincs. Akkor a bizottság tagjai 11 egyhangú igen szavazat mellett elfogadták az I. határozati javaslatot.

A szavazásnál 11 fő bizottsági tag volt jelen.

A Bizottság 11 egyhangú igen szavazattal a javaslatot elfogadta, és az alábbi határozatot hozta:

191/2026. (IX.10.) GJB számú határozat

A Gazdasági és Jogi Bizottság a „Javaslat az azbesztmentesítésre vonatkozó pályázat benyújtásával kapcsolatos döntések meghozatalára” című előterjesztést megtárgyalta, és a 110 közforgalom előtt megnyitott, illetve önkormányzati tulajdonú, azbeszt tartalmú kővel borított terület kiporzásának megszüntetésére vonatkozó vállalkozási szerződés megkötéséről szóló I. határozati javaslatot az előterjesztésben foglaltak szerint javasolja a Közgyűlésnek elfogadásra.

Felelős:		Bokányi Adrienn, a Bizottság elnöke
		/a végrehajtás előkészítéséért:
		Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Stéger Gábor, a Közgazdasági és Adó Osztály vezetője/

Határidő:	2026. szeptember 10.
Bokányi Adrienn, a Gazdasági és Jogi Bizottság elnöke: Most szavazzunk a II. határozati javaslatról, ami a pályázat benyújtásáról, illetve a pozitív támogatói döntéshez szükséges önerő biztosításáról, valamint a pályázat benyújtásához szükséges valamennyi nyilatkozat Polgármester úr általi megtételérő szól. Kérem, hogy erről most kézfelemeléssel szavazzunk. Megnézzük, hogy van-e tartózkodás vagy nem szavazat? Nincs, akkor a II. határozati javaslatot is a bizottság tagjai 11 egyhangú igen szavazattal elfogadták.

A szavazásnál 11 fő bizottsági tag volt jelen.

A Bizottság 11 egyhangú igen szavazattal a javaslatot elfogadta, és az alábbi határozatot hozta:

192/2026. (IX.10.) GJB számú határozat

A Gazdasági és Jogi Bizottság a „Javaslat az azbesztmentesítésre vonatkozó pályázat benyújtásával kapcsolatos döntések meghozatalára” című előterjesztést megtárgyalta, és az Azbeszt-mentesítési Alapra vonatkozó kiírásra a teljes védekezési költség tekintetében pályázat benyújtásáról szóló II. határozati javaslatot az előterjesztésben foglaltak szerint javasolja a Közgyűlésnek elfogadásra.

Felelős:		Bokányi Adrienn, a Bizottság elnöke
		/a végrehajtás előkészítéséért:
		Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Stéger Gábor, a Közgazdasági és Adó Osztály vezetője/

Határidő:	2026. szeptember 10.

Bokányi Adrienn, a Gazdasági és Jogi Bizottság elnöke: Ezzel a napirendi pontunk végére értünk. Köszönöm mindenkinek, hogy befáradtak. A képviselőkkel a rendkívül Közgyűlésen folytatjuk.

Az ülés 9:29 perckor véget ért. 




Szombathely, 2026. szeptember 11.




    	(: Tóth Kálmán :)	(: Bokányi Adrienn :)
     	a bizottság tagja	a bizottság elnöke 
	     (Aláírva:                      )	(Aláírva:                      )

